আমার এই টালা পার্কে চলে আসার ব্যাপারটাকে বলেছি ‘ঘটনাচক্রের যোগাযোগ’। খুব একটা বাড়িয়ে বলিনি। এটা ঠিকই যে, কলের জলের ব্যবস্থা না-থাকায় সেই সময়ে কিছুদিন ধরেই আমরা বরানগরের ষষ্ঠীতলার বাড়ি ছেড়ে অন্য কোথাও চলে যাবার কথা ভাবছিলুম। কিন্তু সেটা তো বাইরের কাউকে জানাইনি। অথচ, কী কাণ্ড, এরই মধ্যে আনন্দবাজার পত্রিকায় আমাদের অফিসে গিয়ে একদিন শুনি যে, কানাইদা, অর্থাৎ আমাদের তৎকালীন ডেভেলপমেন্ট অফিসার কানাইলাল সরকার মশাই, কী একটা জরুরি কাজে আমার খোঁজ করছিলেন। শুনে তাঁর ঘরে যাই। তিনি বলেন, ‘বরানগরে পড়ে আছেন কেন? আর-একটু এদিকে চলে আসতে ইচ্ছে করে না?’ আমি বলি, ‘ইচ্ছে তো করে। কিন্তু এদিকে একটা আস্তানা আর পাচ্ছি কোথায়?’ কানাইদা আর কথা বাড়ান না। ফোন তুলে ডায়াল ঘোরান। তারপর ওদিক থেকে সাড়া পেয়ে বলেন, ‘আমি কানাই কথা বলছি, শৈলদা। আপনার একতলাটা নিয়ে এখনো কারও সঙ্গে কথা বলেননি তো?… বাঃ, চমৎকার। আমি আজ বিকেলেই একজনকে নিয়ে আপনার ওখানে যাচ্ছি।’